2018 年曾經流出過一隻以《哈利波特》故事做藍本嘅開放式世界遊戲影片,正當大家都完全忘記呢件事之際,喺剛過去嘅 「PLAYSTATION 5 SHOWCASE」上,就同大家舊事重提。雖然喺 PS5 個 Show 上公佈,但原來仲有 PS4、Xbox One、Xbox Series X 同 PC 版,而且預計下年就有得玩添!
開放式世界動作角色扮演遊戲《Hogwarts Legacy》,由 WB Games 全新專責《哈利波特》遊戲嘅新部門 Portkey Games 以及開發過 Disney Infinity 嘅 Avalanche Software 共同開發。
玩家將會返到 19 世紀成為霍格華茲嘅學生之一,而你就成為呢個時代被選中嘅細路,唔只霍格華茲都收你做插班生,原來你仲知道一個威脅成個魔法世界嘅秘密!
主線劇情係緊要嘅,但講明《Hogwarts Legacy》係開放式世界動作角色扮演遊戲,霍格華茲嘅校園生活對 Fans 就更加緊要啦。上堂學魔法、養你鍾意嘅幻獸,成個校園任你玩,仲可以探索霍格華茲嘅秘密。
《Hogwarts Legacy》將會於 2021 年 喺 PS4、PS5、Xbox One、Xbox Series X 以及 PC 平台發售,《哈利波特》Fans 真係唔可以錯過啊!